En 19-årig mand fra Brabrand i Aarhus er ved Retten i Aarhus idømt fængsel i et år og tre måneder for at have opfordret til terror på Facebook.

Den 19-årige mand var tiltalt for at have kommenteret og delt videoer, hvor terrororganisationen Islamisk Stat henretter fanger med nakkeskud og halshugninger.

Ifølge anklagemyndigheden har han blandt andet skrevet på Facebook:

"Kniven vil ramme jer alle, og jeres hoveder vil være på alle veje - I kan ikke gemme jer fra os."

Læs også : Aarhusiansk teenager tiltales for terrortrusler på Facebook

Den 19-åriges forsvarer, Niels Lyhne, har sagt, at den unge mand blot delte videoerne med 11 venner på en lukket facebook-gruppe og ikke havde til hensigt at skræmme en hel befolkning.

Men Retten vurderede, at opslaget på Facebook var nok til at dømme ham efter terrorbestemmelserne.

Den 19-årige mand, der er dansk statsborger med libanesisk baggrund, forklarede i retten, at han gjorde det, fordi han ville sende et signal til personer, der krænker islam.

Anklageren, advokaturchef Torben Thygesen,er tilfreds med dommen.

- Den viser, at man skal være varsom med, hvad man lægger på internettet og af den slags ytringer kan få konsekvenser.

Forsvareren, advokat Niels Lyhne, havde krævet den 19-årige frifundet. Han finder straffen for hård og mener, at en del af fængselsstraffen i det mindste burde have været betinget.

Niels Lyhne rådede den 19-årige til at anke dommen. Men det afslog han, fordi han ønskede sagen afsluttet nu.

Manden har siddet varetægtsfængslet i et halvt år.